Hetta er nýggjanda árið á rað, at Dugni letur Kærleikskúluna úr hondum. Guðrið sigur sjálv soleiðis um Kærleikskúluna 2017 í yrkingini, sum fylgir við kúluni: Kærleikskúlan er kúludánað og rund eins og gongustjørnurnar. Í kúluni eru glasstrukturar, ið ímynda, at hvør ørlítil lutur í skapanarverkinum er tongdur saman í viðbreknar, sjónligar og ósjónligar konstruktiónir. Kærleikskúlan ímyndar kærleikan til skapanarverkið. Uttan kærleika er einki til. Um listafólkið Guðrið Poulsen er keramikari, fødd 1961 og úr Havn. Hon hevur í tríati ár haft verkstað á horninum Varðagøtu 1. Hon er útbúgvin í Finlandi og í Íslandi. Guðrið hevur sýnt fram síni keramisku verk í øllum Norðurlondum og í U. S. A. Í 2003 og aftur í 2013 hevði hon einkarsýning á Listasavni Føroya. Guðrið hevur gjørt fleiri uttandura listaverk. M. a. Himmalspegilin til Tórshavnar Kommunu, Atlantis til Norðurlandahúsið í Føroyum og Ved Verdens ende (Ultima Thule) í Odense. Heiðurin av fyrstu kúluni Tá Kærleikskúlan verður avdúkað, verður somuleiðis altíð ein serligur heiður sýndur einum persóni ella felagsskapi, sum fær fyrstu kúluna. Hetta er nakað, sum Dugni ynskir at heiðra og vera við til at varpa ljós á.